De 'Ensin párpagos' y d'otres cuestiones falamos col so autor, Pepe Monteserín (Pravia, 1952), ún de los escritores más conocíos d'Asturies que nesti cuentu usa por primer vegada la llingua asturiana.    -Lo primero felicidaes pol premiu de l'AEA a 'Ensin párpagos'. ¿Qué supón pa usté ganar esti premiu, otru premiu más na so carrera, pero agora n'asturianu?  -Un aliciente pa siguir escribiendo, si ye que me faltara motivación, que nun ye'l casu. Y un honor, claro, porque me lu dan los mios collacios.    -¿Cómo naz 'Ensin párpagos'?  -L'illustrador Toni Acebal tenía gana d'illustrame un cuentu y, amás, quería él que tratara sobre cuélebres, asina que lu escribí y él  punxo los dibuxos. Ye un cuentu nel que doi la vuelta a los respeutivos papeles na lleenda de Xurde y el cuélebre y, amás, vengo a dicir que la Sabiduría, con mayúscula, el conocimientu de la Verdá, pue facenos la vida insoportable.    Deprender  -¿Qué van deprender los neños y los mayores que llean el llibru?  -Condescendencia, aguante, flexibilidá, paciencia pa colos nuestros iguales y colos que nin siquiera se nos paecen. Mano ancha, en suma, y más coses  que nin yo soi a desplicar fuera del cuentu.    -¿Por qué escoyó l'asturianu pa cuntar esta historia?  -Porque amo l'idioma asturianu, que ye'l míu, y tenía munches ganes de presumir lo poco que sé, y de forzame tamién a deprendelu.    -¿Va siguir escribiendo n'asturianu?  -Sí, pero relatos curtios, y voi facer lo posible pa escribilos na variante de Pravia, que nun tien plurales acabaos en -es, y qu'a mín gústame muncho y suéname a música  celestial. Sicasí, yá na mio primer novela titulada 'Mar de fondo', una de les protagonistes esprésase n'asturianu.    -¿Qué tres llibros n'asturianu recomendaríes al públicu adultu?  -A Antón de Marirreguera, l'últimu poemariu de Miguel Rojo tituláu 'Llaberintos', y la 'Hestoria de la filosofía', de Roberto González-Quevedo.    -¿Cómo ve'l futuru de la llingua asturiana?  -De momentu, el so pasáu, mientres nun lu escaezamos; la señaldá, la  tradición y eses coses. Y bien que siento nun acolumbrar un futuru perafayadizu, un espoxigue grande del idioma, un crecimientu de la población asturiana y el compromisu cola so llingua.